CELEX: 32018D1907
Language: el
Date: 2018-12-20 00:00:00
Title: Απόφαση (ΕΕ) 2018/1907 του Συμβουλίου, της 20ής Δεκεμβρίου 2018, για τη σύναψη της συμφωνίας οικονομικής εταιρικής σχέσης μεταξύ της Ευρωπαϊκής Ένωσης και της Ιαπωνίας

27.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 330/1
               
            
         ΑΠΟΦΑΣΗ (ΕΕ) 2018/1907 ΤΟΥ ΣΥΜΒΟΥΛΙΟΥ
         της 20ής Δεκεμβρίου 2018
         για τη σύναψη της συμφωνίας οικονομικής εταιρικής σχέσης μεταξύ της Ευρωπαϊκής Ένωσης και της Ιαπωνίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, το άρθρο 100 παράγραφος 2 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 στοιχείο α) σημείο v) δεύτερο εδάφιο και το άρθρο 218 παράγραφος 7,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη την έγκριση του Ευρωπαϊκού Κοινοβουλίου (1),
         Εκτιμώντας τα ακόλουθα:
         
                     (1)
                  
                  
                     Σύμφωνα με την απόφαση (ΕΕ) 2018/966 του Συμβουλίου (2), η συμφωνία οικονομικής εταιρικής σχέσης μεταξύ της Ευρωπαϊκής Ένωσης και της Ιαπωνίας («η συμφωνία»), υπογράφηκε στις 17ης Ιουλίου 2018.
                  
               
                     (2)
                  
                  
                     Για να διασφαλιστεί η αποτελεσματική λειτουργία του συστήματος διευκόλυνσης των εξαγωγών οίνων που προβλέπεται στη συμφωνία, θα πρέπει να ανατεθεί στην Επιτροπή η εξουσία να αναστέλλει, προσωρινά, εξ ονόματος της Ένωσης, και όπως προβλέπεται στο άρθρο 2.29 παράγραφος 3 της συμφωνίας, την αποδοχή της αυτοπιστοποίησης αμπελοοινικών προϊόντων όπως ορίζεται στο άρθρο 2.28 της συμφωνίας. Θα πρέπει επίσης να ανατεθεί στην Επιτροπή η εξουσία να τερματίζει την εν λόγω προσωρινή αναστολή εξ ονόματος της Ένωσης και όπως προβλέπεται στο άρθρο 2.29 παράγραφος 4 της συμφωνίας.
                  
               
                     (3)
                  
                  
                     Σύμφωνα με το άρθρο 218 παράγραφος 7 της Συνθήκης, κρίνεται σκόπιμο το Συμβούλιο να αναθέτει στην Επιτροπή την εξουσία να εγκρίνει, εξ ονόματος της Ένωσης, ορισμένες τροποποιήσεις της συμφωνίας. Συνεπώς, θα πρέπει να ανατεθεί στην Επιτροπή η εξουσία να εγκρίνει τροποποιήσεις σύμφωνα με το άρθρο 10.14 της συμφωνίας, όσον αφορά το μέρος 2 του παραρτήματος 10 της συμφωνίας, έπειτα από διαβούλευση με ειδική επιτροπή που έχει διοριστεί από το Συμβούλιο σύμφωνα με το άρθρο 207 παράγραφος 3 της Συνθήκης. Η εν λόγω εξουσιοδότηση δεν θα πρέπει να εφαρμόζεται σε τροποποίησεις των δεσμεύσεων δυνάμει της παραγράφου 4 («Συμβάσεις σιδηροδρομικών εμπορευμάτων και υπηρεσιών») και της παραγράφου 5 («Υπηρεσίες») του τμήματος Α του μέρους 2 του παραρτήματος 10 της συμφωνίας. Θα πρέπει επίσης να ανατεθεί στην Επιτροπή η εξουσία να εγκρίνει τροποποιήσεις του παραρτήματος 14-A και του παραρτήματος 14-B της συμφωνίας.
                  
               
                     (4)
                  
                  
                     Σύμφωνα με το άρθρο 23.5 της συμφωνίας, καμία διάταξη της συμφωνίας δεν ερμηνεύεται κατά τρόπο που να παρέχει δικαιώματα ή να επιβάλει υποχρεώσεις σε πρόσωπα, με την επιφύλαξη των δικαιωμάτων και των υποχρεώσεων των προσώπων στο πλαίσιο άλλων διατάξεων δημόσιου διεθνούς δικαίου. Δεν μπορεί, ως εκ τούτου, να γίνει ευθεία επίκληση της συμφωνίας ενώπιον των δικαστηρίων της Ένωσης ή των κρατών μελών.
                  
               
                     (5)
                  
                  
                     Η συμφωνία θα πρέπει να εγκριθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνεται η συμφωνία οικονομικής εταιρικής σχέσης μεταξύ της Ευρωπαϊκής Ένωσης και της Ιαπωνίας.
            Το κείμενο της συμφωνίας επισυνάπτεται στην παρούσα απόφαση.
         
         
            Άρθρο 2
            
               1.   Η απόφαση της Ένωσης για την προσωρινή αναστολή, σύμφωνα με το 2.29 παράγραφος 3 της συμφωνίας, της αποδοχής της αυτοπιστοποίησης αμπελοοινικών προϊόντων όπως ορίζεται στο άρθρο 2.28 της συμφωνίας λαμβάνεται από την Επιτροπή.
            
            
               2.   Η απόφαση της Ένωσης για τον τερματισμό, σύμφωνα με το 2.29 παράγραφος 4 της συμφωνίας, της προσωρινής αναστολής που αναφέρεται στην παράγραφο 1 του παρόντος άρθρου λαμβάνεται από την Επιτροπή.
            
         
         
            Άρθρο 3
            Για τους σκοπούς του άρθρου 10.14 της συμφωνίας, η θέση της Ένωσης όσον αφορά τις τροποποιήσεις ή διορθώσεις των υποχρεώσεων βάσει του μέρους 2 του παραρτήματος 10 της συμφωνίας λαμβάνεται από την Επιτροπή έπειτα από διαβούλευση με ειδική επιτροπή που έχει διοριστεί από το Συμβούλιο σύμφωνα με το άρθρο 207 παράγραφος 3 της Συνθήκης. Η παρούσα διάταξη δεν εφαρμόζεται σε τροποποίησεις των δεσμεύσεων δυνάμει της παραγράφου 4 («Συμβάσεις σιδηροδρομικών εμπορευμάτων και υπηρεσιών») και της παραγράφου 5 («Υπηρεσίες») του τμήματος Α του μέρους 2 του παραρτήματος 10 της συμφωνίας.
         
         
            Άρθρο 4
            Οι τροποποιήσεις του παραρτήματος 14-Α και του παραρτήματος 14-Β της συμφωνίας μέσω αποφάσεων της μεικτής επιτροπής που συστήνεται βάσει της συμφωνίας, κατόπιν συστάσεων της επιτροπής διανοητικής ιδιοκτησίας που συστήνεται βάσει της συμφωνίας, εγκρίνονται από την Επιτροπή εξ ονόματος της Ένωσης. Αν τα ενδιαφερόμενα μέρη δεν μπορούν να επιτύχουν συμφωνία ύστερα από ενστάσεις σχετικά με μια γεωγραφική ένδειξη, η Επιτροπή εγκρίνει τη θέση αυτή με βάση τη διαδικασία που ορίζεται στο άρθρο 57 παράγραφος 2 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (3).
         
         
            Άρθρο 5
            Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 23.3 της συμφωνίας (4).
         
         
            Άρθρο 6
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 20 Δεκεμβρίου 2018.
            
               
                  Για το Συμβούλιο
               
               
                  Η Πρόεδρος
               
               E. KÖSTINGER
            
         
         
            (1)  Έγκριση της 12 Δεκεμβρίου 2018 (δεν έχει δημοσιευτεί ακόμη στην Επίσημη Εφημερίδα).
         
            (2)  Απόφαση (ΕΕ) 2018/966 του Συμβουλίου, της 6ης Ιουλίου 2018, για την υπογραφή, εξ ονόματος της Ευρωπαϊκής Ένωσης, της συμφωνίας οικονομικής εταιρικής σχέσης μεταξύ της Ευρωπαϊκής Ένωσης και της Ιαπωνίας (ΕΕ L 174 της 10.7.2018, σ. 1).
         
            (3)  Κανονισμός (EE) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (ΕΕ L 343 της 14.12.2012, σ. 1).
         
            (4)  Η ημερομηνία έναρξης ισχύος της συμφωνίας δημοσιεύεται στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.